Ныбжьэгъухэм хуэдэ щыIэкъым
Хабзэ дахэ хъуауэ, ИлъэсыщIэм и пэ къихуэу Налшык и Музыкэ театрым щрагъэкIуэкI «Я радость нахожу в друзьях» фестивалыр. А Iуэху гуапэр къызэрагъэпэщащ УФ-мрэ КъБР-мрэ щэнхабзэмкIэ я министерствэхэм, сабий сымаджэхэм ядэIэпыкъун мурадкIэ.
Концертыр ирагъэкIуэкIащ телевиденэм и лэжьакIуэ Магомедовэ ФатIимэрэ актрисэ Къуэшокъуэ Регинэрэ, Унэжокъуэ Алихъан я дэIэпыкъуэгъуу. Ахэр къызэхуэсахэм ехъуэхъуащ ИлъэсыщIэр угъурлы яхуэхъуну, абы гуфIэгъуэрэ насыпрэ къахудэкIуэну.
Зи узыншагъэм сэкъат иIэ сабий куэд мы концертым зэхуишэсат, я адэ-анэхэр, анэшхуэхэр ящIыгъуу. КъБР-м щэнхабзэмкIэ и министр Къумахуэ Мухьэдин къызэхуэсахэм ехъуэхъуащ узыншагъэ быдэ, ехъулIэныгъэ, дэрэжэгъуэ щымыщIэну икIи фестивалым хэта цIыкIухэм щIыхь тхылъхэр яритащ, игъэгуфIащ.
Iуэху щхьэпэр даIыгъащ республикэм и артист цIэрыIуэхэмрэ уэрэджыIакIуэ ныбжьыщIэхэмрэ. Абыхэм яхэтащ Теппеев Алим, Тхьэгъэлэдж Светланэ, Соболев Александр, Ступаченкэ Людмилэ, Новиченкэ Роман, Красногрудская Раисэ, ЛIуп Людмилэ, Кавказ Ищхъэрэм ГъуазджэхэмкIэ и къэрал институтым и студентхэр, «Феникс» студием и гъэсэнхэр, Май щIыналъэм и «Поющие сердца» гупыр, «Кабардинка», «Глория», «Шагъдий» ансамблхэм я къэфакIуэхэр. Усэхэм къеджащ Марьянц Вадим, Щад Оксанэ, Аксёновэ Ольгэ. Таурыхъхэм къыхэщ лIыхъужьхэм я фащэхэр зыщыгъ артистхэм сабийхэр ягъэгушхуащ. Ахэр щыгуфIыкIащ къыхуащIа гулъытэм.
ТЕКIУЖЬ Заретэ.
Сурэтхэр Къарей Элинэтрихащ.
